
Text rozhodnutia
Súd: Krajský súd Košice Spisová značka: 2Sa/32/2016 Identifikačné číslo súdneho spisu: 7016201228 Dátum vydania rozhodnutia: 23. 11. 2016 Meno a priezvisko sudcu, VSÚ: JUDr. Marek Kotora ECLI: ECLI:SK:KSKE:2016:7016201228.1 ROZSUDOK V MENE SLOVENSKEJ REPUBLIKY Krajský súd v Košiciach, sudcom JUDr. Marekom Kotorom, v právnej veci žalobcu: X. U. H., narodený XX.XX.XXXX, trvale bytom N. G., štátna príslušnosť N. G., bez cestovného dokladu a jeho maloletých detí: 1. T. H., nar. XX.XX.XXXX, T. - dieťa, štátna príslušnosť N. G., bez cestovného dokladu, 2. P. H., nar. XX.XX.XXXX, Ž. - dieťa, štátna príslušnosť N. G., bez cestovného dokladu, 3. T. H., nar. XX.XX.XXXX, T. - dieťa, štátna príslušnosť N. G., bez cestovného dokladu, toho času všetci umiestnení v E., Slovenská republika, zastúpení Centrom právnej pomoci, so sídlom Námestie slobody 12, 810 00 Bratislava, IČO: 307 988 41, týka sa Kancelárie Košice, Moyzesova 18, 040 41 Košice, proti žalovanému: Prezídium Policajného zboru, Úrad hraničnej a cudzineckej polície, Riaditeľstvo hraničnej a cudzineckej polície Prešov, Oddelenie cudzineckej polície Policajného zboru Michalovce, Ľudovíta Štúra 1, Michalovce, o správnej žalobe vo veci zaistenia zo dňa 03.11.2016 proti rozhodnutiu žalovaného č. PPZ-HCP-PO7- ZVC-51-030/2016 zo dňa 31.10.2016, takto r o z h o d o l : I./ Z r u š u j e rozhodnutie žalovaného Oddelenia cudzineckej polície Policajného zboru Michalovce č. PPZ-HCP-PO7-ZVC-51-030/2016 zo dňa 31.10.2016, týkajúce sa žalobcu: X. U. H., narodený XX.XX.XXXX, štátna príslušnosť N. G., bez dokladov totožnosti a vec v r a c i a žalovanému na ďalšie konanie. II./ N a r i a ď u j e žalovanému, aby žalobca X. U. H., nar. XX.XX.XXXX a jeho maloleté deti: 1. T. H., nar. XX.XX.XXXX, 2. P. H., nar. XX.XX.XXXX a 3. T. H., nar. XX.XX.XXXX, boli bezodkladne prepustení zo zaistenia. III./ Žalobcovi p r i z n á v a voči žalovanému právo na náhradu trov konania. o d ô v o d n e n i e : 1. Správnou žalobou zo dňa 03.11.2016 (č.l. 1-5 spisu) žalobca navrhol rozhodnutie žalovaného č. PPZ-HCP-PO7-ZVC-51-030/2016 zo dňa 31.10.2016 zrušiť a nariadiť bezodkladné prepustenie jeho ako aj jeho maloletých detí zo zaistenia. Zároveň si uplatnil trovy tohto konania. S napadnutým rozhodnutím žalovaného v celom rozsahu nesúhlasil z dôvodu, že žalovaný nedostatočne zistil skutkový stav, napadnuté rozhodnutie vychádza z nesprávneho právneho posúdenia veci, rozhodnutie je nepreskúmateľné z dôvodov uvedených v správnej žalobe a v konaní žalovaný nerešpektoval záväzný názor súdu vyslovený v predmetnej veci rozsudkom Krajského súdu v Košiciach č. k. 10Sa/21/2016-29 z 12.10.2016. 2. Poukazoval na to, že žalovaný v napadnutom rozhodnutí uviedol, že prehodnocoval aj skutočnosť, či trvá účel zaistenia, t. j. či trvá riziko úteku účastníka konania, pričom doplnil, že značné riziko úteku cudzinca žiadateľa o azyl je len zákonným predpokladom, respektíve podmienkou pre možnosť uplatnenia zaistenia žiadateľa o azyl policajným útvarom a teda nie je samostatným účelom zaistenia. Účelom zaistenia v predmetnej veci je príprava alebo realizovanie prevozu účastníka konania na územie iného členského štátu podľa osobitného predpisu, ktorým je Dublinské nariadenie III a preto odôvodnenie rozhodnutia žalovaného je zmätočné. Poukazoval v tejto súvislosti na rozsudok Najvyššieho súdu Slovenskej republiky sp. zn. 10Sza/12/2016 zo 14.06.2016. 3. Doplnil, že žalovaný napadnutým rozhodnutím rozhodol o jeho zaistení podľa § 88a ods. 1 písm. e) zákona o pobyte cudzincov a zaistil ho spolu s O. maloletými deťmi. Počas cesty územím SR vodič auta, v ktorom sa žalobca viezol spolu s ďalšími osobami, odmietol zastaviť na výzvu polície a utekal, pričom došlo k nehode vozidla a zraneniu maloletých detí žalobcu, ktoré si vyžiadali hospitalizáciu. Jeho manželka sa podrobila operácii na území G., pričom je v pokročilom štádiu tehotenstva a požiadala o udelenie azylu v G., avšak konanie doposiaľ nebolo skončené. Žalobca počas priebehu konania o zaistení predložil k nahliadnutiu lekárske správy manželky žalobcu z nemocnice v meste I. v G.. Namietal, že rozhodnutie žalovaného je v rozpore s článkom 3 bod 1 Dohovoru o právach dieťaťa a článkom 22 bod 1 Dohovoru o právach dieťaťa, ako aj v súlade s článkom 13 Dublinského nariadenia a bodu 20 Úvodných ustanovení Dublinského nariadenia. 4. Mal za to, že zaistenie žalobcu a jeho maloletých detí na základe napadnutého rozhodnutia je v rozpore s princípom najlepšieho záujmu detí a teda rozhodnutie žalovaného je v rozpore s Dohovorom o právach dieťaťa. Preto žalovaný vec aj nesprávne právne posúdil. 5. V rozhodnutí sa nevysporiadal s príslušnými právnymi predpismi týkajúcimi sa ochrany práv maloletých detí a teda záväzkami Slovenskej republiky, vyplývajúcich z ratifikovaných medzinárodných dohovorov o právach detí, pričom tieto na vec neaplikoval, napr. Dohovor o právach dieťaťa, hoci tak spraviť mal. Na túto vadu už pritom bol upozornený rozsudkom Krajského súdu v Košiciach v predošlom priebehu konania, avšak žalovaný jeho záväzný názor pri opätovnom prejednaní veci nerešpektoval. 6. Podotkol, že žalovaný v napadnutom rozhodnutí nesprávne a zmätočne uvádza, že deti nie sú zaistené, iba umiestnené v zariadení pre cudzincov a preto nie sú ich práva nijako dotknuté. S týmto právnym názorom nesúhlasil, nakoľko z rozhodovacej praxe všeobecných súdov vyplýva, že aj maloleté deti, ktoré sa v zariadeniach pre cudzincov nachádzajú spolu s rodičmi, musia byť zahrnuté a jednoznačne identifikované vo výroku napadnutého rozhodnutia o zaistení (iba výrok je vykonateľnou časťou rozhodnutia) spolu s rodičmi, pretože v opačnom prípade by sa v zaistení nachádzali bez právneho titulu, resp. dôvodu, ktorým je právoplatné rozhodnutie o zaistení. Iba maloleté deti bez sprievodu zákonného zástupcu nie je prípustné zaistiť a teda ani umiestniť v zariadení pre cudzincov. 7. Rovnako za zmätočnú považoval aj konštatáciu žalovaného, že spolu so žalobcom umiestnil aj jeho maloleté deti v zariadení pre cudzincov, čím predišiel ich odlúčeniu a umiestneniu do opatery orgánov sociálnej kurately, nakoľko takýto postup by ani nebol v predmetnej veci prípustný v zmysle zákona o rodine, keďže neboli naplnené zákonné dôvody pre odňatie dieťaťa zo starostlivosti rodiča. 8. Pokiaľ žalovaný v odôvodnení rozhodnutia popisoval vybavenie a sociálnu pomoc zo strany zariadenia pre cudzincov, žalobca poukazoval na rozhodovaciu prax Najvyššieho súdu SR, ako aj ESĽP vo veciach zaisťovania rodín s deťmi, ktoré považoval za neprijateľné zaisťovanie rodín s deťmi aj v prípade, že boli zariadenia prispôsobené umiestňovaniu rodín, prípadne maloletých cudzincov a rozhodovacia prax zakazuje postihovanie maloletých za nelegálny status ich rodičov. 9. Takisto mal za to, že žalovaný sa v napadnutom rozhodnutí nijako nevyporiadal a ani následne v odôvodnení rozhodnutia nesplnil si zákonnú povinnosť skúmať možnosti uloženia alternatívnych opatrení voči zaisteniu v zmysle § 88a zákona o pobyte cudzincov, § 89 zákona o pobyte cudzincov, Dohovoru o právach dieťaťa, ako aj Dublinského nariadenia III, pričom v prejednanej veci sa neriadil už vysloveným právnym názorom Krajského súdu v Košiciach č. k. 10Sa/21/2016-29 zo dňa 12.10.2016, čím porušil Správny súdny poriadok. 10. S ohľadom na najlepšie záujmy maloletých detí žalobcu navrhol, aby súd nariadil ich prepustenie zo zaistenia spolu s nim, pričom žalobca je žiadateľom o azyl na území SR a ako taký je oprávnený zdržiavať sa v azylovom zariadení, kde mu bude zabezpečené ubytovanie, aj strava, ako aj ďalšie potreby detí. Maloleté deti navyše utrpeli pri autonehode šok a preto umiestnenie v azylovom zariadení bude v ich najlepšom záujme. Žalovaný sa v napadnutom rozhodnutí napriek vyjadreniu jeho splnomocneného zástupcu v konaní nijako nevysporiadal s existenciou špecializovaných azylových zariadení, v ktorých môžu pobývať aj žiadatelia o azyl, voči ktorým prebieha dublinské konanie a v ktorom bude prebiehať príprava ich prípadného návratu na územie iného členského štátu, pričom ani pre účely tzv. Dublinských transferov nie je zaistenie nevyhnutné a aj tu platí základný princíp, resp. prezumpcia proti zaisteniu cudzinca - žiadateľa o azyl v inej krajine. Pokiaľ sú k dispozícii v systéme také alternatívy, akými sú napríklad špecializované ubytovacie centrá a zariadenia pre žiadateľov o azyl, potom treba tieto opatrenia uplatniť ako prvé (Odporúčanie Rady ministrov REC (2003) č. 5 zo 16.04.2003, v zmysle ktorého zaistenie žiadateľov o azyl má okrem iného uskutočniť iba po dôkladnom preskúmaní jeho nevyhnutnosti v každom jednotlivom prípade. 11. Rovnako nesúhlasil aj s tvrdeným rizikom úteku žalobcu, keďže riziko jeho úteku považoval v napadnutom rozhodnutí za nedostatočne odôvodnené. Žalobca v konaní pred žalovaným uviedol, že má snahu o zlúčenie rodiny s manželkou, ktorá je žiadateľkou o azyl v G. a v záujme detí nechce byť vrátený do X.. Predložil v konaní správy o jej hospitalizácii a zdravotnom stave z čoho vyplýva pochopiteľná snaha žalobcu nebyť vrátený do členskej krajiny vzdialenej od miesta pobytu jeho manželky a matky maloletých detí, pričom v predošlom priebehu konania žalobca navyše podrobne popísal podmienky prevládajúce v azylových zariadeniach v X., ktoré by boli pre jeho manželku a deti, vzhľadom na jej stav, neprijateľné. Preto žalovaný dospel k nesprávnemu záveru o riziku úteku žalobcu, pričom zákon o pobyte cudzincov stanovuje ako zákonný predpodklad pre zaistenie žiadateľa o azyl existenciu značného rizika úteku náležite odôvodneného konkrétnymi skutkovými okolnosťami veci, čo v danom prípade nebolo splnené a pokiaľ rakúske orgány prejavia vôľu zlúčiť rodinu v zmysle Dublinského nariadenia, nie je dôvod očakávať útek žalobcu, ktorý bude mať možnosť legálnou cestou zlúčiť sa so svojou manželkou a tým zlúčiť rodinu. 12. Takisto vzniesol námietku nedostatočného odôvodnenia rozhodnutia v časti stanovenej dĺžky doby zaistenia. Pokiaľ žalovaný skonštatoval s poukazom na zákonné ustanovenia zákona o azyle, že Migračný úrad je povinný rozhodnúť o žiadosti do 90 dní od začatia konania a preto je stanovená dĺžka doby zaistenia dôvodná mal zato, že žalovaný neodôvodnil stanovenú dĺžku doby zaistenia v zmysle § 88a ods. 1 písm. e) zákona o pobyte cudzincov, t.j. o konkrétne úkony, ktoré má za to, že bude potrebné vykonať za účelom prípravy alebo výkonu návratu žalobcu. 13. Odôvodnenie stanovenej dĺžky doby zaistenia žalovaným (tak ako ju odôvodnil v napadnutom rozhodnutí) totiž zmätočne odôvodňuje zaistenie žiadateľa o azyl podľa § 88a ods. 1 písm. b) a teda za účelom zistenia dôvodov žiadosti o azyl, čo je iný dôvod, než aký bol uplatnený žalovaným vo výroku napadnutého rozhodnutia v predmetnej veci. Žalovaný mal odôvodniť stanovenú dobu zaistenia o konkrétne úkony Migračného úradu MV SR a Dublinského strediska v spolupráci so zariadením pre cudzincov v procese prípravy a výkonu prevozu žalobu na územie členského štátu zodpovedného za posúdenie žiadosti o azyl. Odôvodniť v akom štádiu je dublinské konanie žalobcu, či bolo prijatie žalobcu akceptované iným členským štátom, či je doba zaistenia žalobcu v súlade s lehotami stanovenými Dublinským nariadením III, ktoré stanovuje osobitné lehoty pre tie ktoré úkony orgánov v procese dublinských návratov a stanovuje aj samotnú lehotu pre trvanie zaistenia žiadateľov o azyl po akceptácii prevzatia zodpovednosti iným členským štátom a pod. Takisto mal zato, že v stanovenej dobe zaistenia nie je možné očakávať ukončenie dublinského konania vedeného voči žalobcovi, a to už len vzhľadom na časový úsek, v rámci ktorého bude Dublinské stredisko čakať na odpoveď G. orgánov vo veci žiadosti ohľadom možnosti zlúčenia rodiny žalobcu. Následne v prípade uplatnenia zákonných opravných prostriedkov žalobcom voči prípadnému návratu nie je možné očakávať ukončenie procesu návratu v stanovenej dobe zaistenia. Zaistenie žalobcu a jeho detí preto považoval za nanajvýš účelové. 14. Žalovaný rozhodnutím č. PPZ-HCP-PO7-ZVC-51-030/2016 zo dňa 31.10.2016 (č.l. 6-10 spisu) zaistil žalobcu (X. U. H.) a jeho O. maloleté deti. 1.T. H., nar. XX.XX.XXXX, 2. P. H., nar. XX.XX.XXXX a 3. T. H., nar. XX.XX.XXXX podľa § 88a ods. 1 písm. e) zákona č. 404/2011 Z. z. o pobyte cudzincov a o zmene a doplnení niektorých zákonov (ďalej „zákon o pobyte cudzincov“ resp. „ZoPC“) dňa 31.10.2016 v čase o 12:30 hod. na účel zabezpečenia prípravy alebo výkonu jeho prevozu podľa osobitného predpisu ak existuje značné riziko jeho úteku Podľa § 88 ods. 4 zákona o pobyte cudzincov stanovil dĺžku doby zaistenia na čas nevyhnutne potrebný, najviac do 17.12.2016 a umiestnil ich do Ú. L. Z. L. S. P. U. (ďalej „Ú. U.“). 15. V odôvodnení poukazoval na históriu zaistenia žalobcu a jeho maloletých detí, keďže títo boli rozhodnutím č. PPZ-HCP-PO7-ZVC-51-007/2016 zo dňa 19.09.2016 zaistení podľa § 88a ods. 1 písm. e) zákona o pobyte cudzincov so stanovením dĺžky doby zaistenia, najviac do 17.03.2017, pričom dňa 19.09.2016 boli predvedení do Ú. U. na základe podozrenia, že na území Slovenskej republiky (ďalej „SR“), resp. schengenského priestoru sa zdržiavajú neoprávnene, čo bolo následne potvrdené vykonanými lustráciami. Voči predmetnému rozhodnutiu o ich zaistení zo dňa 19.09.2016 bola podaná správna žaloba, o ktorej bolo rozhodnuté rozsudkom Krajského súdu v Košiciach č.k. 10Sa/21/2016 zo dňa 12.10.2016, ktorým bolo rozhodnutie žalovaného zrušené a vec mu vrátená na ďalšie konanie. Následne dňa 31.10.2016 bol účastník konania spolu so svojimi deťmi na základe predmetného rozsudku súdu prepustený zo zaistenia Ú. U., pričom po prepustení bol predvedený toho istého dňa na Ú. U., kde v zápisnici sa vyjadril, že v zaistení nechce zostať, nakoľko jeho deti veľmi zle znášajú celú situáciu okolo jeho zaistenia. Takisto znáša zle túto situáciu on, nakoľko táto negatívne pôsobí na jeho psychiku, jeho manželka je v G., je chorá a tehotná a chce, aby bol spolu so svojimi deťmi spolu s manželkou. Je mu pritom jedno, či budú spolu v G. alebo na Slovensku, len chce byť s ňou spolu. 16. V napadnutom rozhodnutí správny orgán v prvom rade považoval za potrebné uviesť, že maloleté deti účastníka konania nie sú zaistené, avšak zotrvávajú so svojim otcom v zaistení, nakoľko nemajú na území Slovenskej republiky žiadne iné rodinné väzby. 17. Umiestnenie maloletých detí v Ú. U. spolu s ich otcom, účastníkom konania, je síce zásahom do práv dieťaťa, avšak podľa názoru správneho orgánu je v záujme maloletých detí, aby zotrvali so svojim rodičom a neboli od neho odlúčené a odovzdané pracovníkom sociálnej kurately, čo by podľa názoru správneho orgánu bolo horším zásahom do práv detí účastníka konania. Ú. U. sú zriadené priestory pre umiestnené rodiny s deťmi, aby zaistenie nemalo vplyv na duševné zdravie detí, ktoré sú v útvare umiestnené spolu s rodičmi. Účastník konania má spolu so svojimi maloletými deťmi v Ú. U. poskytnuté bezplatné ubytovanie, stravu, ako aj zabezpečenú dostatočnú zdravotnú starostlivosť. Mimovládna organizácia prostredníctvom realizovaného projektu v súčasnosti zabezpečuje sociálnu a psychologickú starostlivosť a poradenstvo, doplnkovú zdravotnú starostlivosť s dôrazom na starostlivosť o zraniteľné skupiny, vzdelávanie, jazykovú prípravu a iné iniciatívy, ktoré zodpovedajú postaveniu a vekovej skupine osôb. Spolupodieľa sa aj na organizovaní aktivít voľného času všetkých umiestnených štátnych príslušníkov tretích krajín, no najmä detí. V Ú. U. sú taktiež vyčlenené prostriedky na uplatňovanie práva, na prístup k vzdelávaniu, aj práva na prístup k záujmovým činnostiam, vrátane herných a rekreačných činností, ktoré sú primerané veku dieťaťa, t. j. pre deti sú k dispozícii rôzne výkresy, zošity, omaľovánky, ceruzky, farby, štetce, farebné kriedy, modelovacie hmoty, puzzle, detské knihy, hračky a podobne. 18. Podľa Výboru pre ľudské práva skutočnosť, že osoba vstúpila na územie ilegálne, môže ukazovať na potrebu viesť vyšetrovanie a môžu tu byť ďalšie okolnosti dotyčnej osoby, ako napríklad pravdepodobnosť úteku alebo nedostatok spolupráce, ktoré môžu jej zaistenie na určitú dobu ospravedlniť. Teda samotná skutočnosť, že cudzinec nemá povolenie vstupu na územie schengenského priestoru predstavuje dostatočné zdôvodnenie pre počiatočné zbavenie slobody a zaistenie takej osoby na určitú dobu, ktorá je nevyhnutná. Nič na tom nemení ani skutočnosť, že dotyčná osoba je žiadateľom o azyl, pretože ako uvádza Výbor pre ľudské práva, zaistenie cudzinca žiadajúceho o azyl nie je v rozpore s Paktom o občianskych a politických právach. 19. Podotkol, že prehodnocoval aj skutočnosť, či trvá účel zaistenia, t. j. či trvá riziko úteku účastníka konania, pričom účastník konania opakovane neoprávnene vstupoval na územia štátov schengenského priestoru, neoprávnene vstúpil na územie X., kde požiadal o azyl, pričom pokračoval do G. G., kde chcel opäť požiadať o azyl, ale bol vrátený naspäť do X.. Z X. G. vycestoval cez územie Slovenskej republiky, kde po havárii motorového vozidla bol zaistený a umiestnený v Ú. U., pričom nemal v pláne zotrvať na území Slovenskej republiky. Správny orgán považoval za potrebné uviesť, že ak by cudzinec mal skutočne záujem o azyl v hociktorej krajine na území Európskej únie, tak zotrvá v krajine, v ktorej je možné bezpečne požiadať o azyl a touto je aj X. G., ktorá je jednou z krajín Európskej únie, pričom bolo preukázateľné, že sa jedná o bezpečnú krajinu na požiadanie o azyl, no účastník konania so svojimi deťmi nečakal na rozhodnutie príslušných orgánov v X. vo veci žiadosti o azyl, ale vycestoval z X. a smeroval do G.. Preto po zhodnotení dôkaznej situácie mal správny orgán za to, že účastník konania prejavil vôľu o azyl na území Slovenskej republiky len účelovo, aby tým podržal oddialenie zabezpečenia prípravy a jeho prevozu do členského štátu, ktorý zodpovedá za posúdenie žiadosti o medzinárodnú ochranu podanej štátnej príslušníkom tretej krajiny, v prípade účastníka konania prevozu do X., keďže cieľom jeho cesty je stále G.. Tento má snahu dostať sa do azylového tábora, ktorý má voľný režim pohybu žiadateľov a azyl a tento voľný režim využiť na útek do G.. 20. Mal za to, že skúmal, či účastník konania má na území Slovenskej republiky rodinné väzby a takisto skúmal ekonomickú situáciu, pričom dospel k záveru, že tento nemá dostatočné finančné prostriedky na zabezpečenie ubytovania na území Slovenskej republiky pre seba a svoje deti a nemá ani príbuzných na území SR, ktorí by mu zabezpečili ubytovanie alebo by sa o jeho deti postarali. Preto po skúmaní všetkých skutočností a dôkazov konštatoval, že je preukázané, že existuje riziko opätovného úteku účastníka konania z územia Slovenskej republiky v zmysle § 88a ods. 1 písm. e) zákona o pobyte cudzincov. 21. Pokiaľ sa týka dĺžky doby zaistenia účastníka konania, vychádzal zo skutočnosti, že v zmysle § 20 zákona o azyle ministerstvo rozhodne v konaní o azyle do 90 dní od začatia konania, pričom proti ich rozhodnutiu o neudelení azylu, odňatí azylu a nepredlžení doplnkovej ochrany a zrušenie doplnkovej ochrany, možno podať opravný prostriedok na súd do 30 dní od jeho doručenia, pričom od žiadosti účastníka konania o udelenie azylu dňa XX.XX.XXXX uplynulo XX dní, správny orgán rozhodol o lehote zaistenia do XX.XX.XXXX, t. j. XX dní z dôvodu, že Migračný úrad by mal rozhodnúť do 30 dní a následne ešte zostáva účastníkovi konania čas 30 dní na podanie opravného prostriedku v prípade neudelenia mu azylu. Taktiež správny orgán prostredníctvom Dublinského strediska Migračného úradu preveroval stav žiadosti o udelenie azylu účastníka konania, pričom správny orgán obdŕžal odpoveď Dublinského strediska s uvedením, že je potrebné čakať na odpoveď z G., kde sa momentálne rokuje ohľadom zlúčenia rodiny účastníka konania a jeho detí s jeho manželkou, ktorá je toho času žiadateľkou o azyl v G., pričom odpoveď by mala byť doručená do piatich týždňov od odoslania žiadosti, t. j. od 19.10.2016, pričom počas celej doby zaistenia bude skúmaný, či trvá účel zaistenia (§ 90 ods. 1 písm. d/ ZoPC). 22. Žalovaný vo svojom vyjadrení zo dňa 14.11.2016 k správnej žalobe (č.l. 19-21 spisu) uviedol, že žiada, aby súd správnu žalobu zamietol. K námietkam v podanej správnej žalobe uviedol, že vo výroku jeho rozhodnutia je jednoznačne uvedené čo je účelom zaistenia a podľa názoru správneho orgánu je účel zaistenia dostatočne odôvodnený. Pokiaľ sa týka námietok prezentovaných v bode III. správnej žaloby, nestotožňoval sa s názorom právnej zástupkyne účastníka konania, že vec nesprávne právne posúdil. K námietkam uviedol, že v útvaroch policajného zaistenia pre cudzincov sa nachádzajú časti, respektíve sektory, ktoré sú určené pre umiestňovanie rodín s deťmi, čiže je zrejmé, že aj medzinárodné zmluvy a dohody za určitých podmienok pripúšťajú umiestnenie maloletých detí s ich rodičmi v útvaroch policajného zaistenia pre cudzincov. Mal preto za to, že umiestnenie detí v zaistení s ich otcom a podmienky, aké majú v útvare policajného zaistenia, sú vytvorené dostatočne a odôvodnil dané aj v napadnutom rozhodnutí. 23. Pokiaľ sa týka alternatív zaistenia konštatoval, že na základe skutočností, ktoré uviedol účastník konania v spísanej zápisnici zo dňa 31.10.2016, nebolo možné využiť alternatívy zaistenia, nakoľko tento nemá finančné prostriedky, ani si nedokáže zabezpečiť ubytovanie na Slovensku pre seba a svoje deti, pričom ide tu aj o riziko úteku účastníka konania, ktoré je dostatočne odôvodnené a na základe tohto existujúceho rizika úteku správny orgán rozhodol o jeho zaistení, pričom nepristúpil k využitiu alternatívnych opatrení voči zaisteniu, čiže k umiestneniu do azylového tábora. 24. K námietkam prezentovaným v časti IV. správnej žaloby uviedol, že v odôvodnení rozhodnutia o zaistení vyjadril názor, prečo rozhodol o určení dĺžky doby zaistenia do dňa 17.12.2016, a to na strane 4 v poslednom odseku, pričom mal za to, že dostatočne odôvodnil stanovenú dĺžku doby zaistenia majúc na vedomí aj existenciu ustanovenia § 90 ods. 1 písm. d) zákona o pobyte cudzincov, v zmysle ktorého je povinný skúmať po celý čas zaistenia štátneho príslušníka tretej krajiny, či trvá účel zaistenia. Uviedol, že v napadnutom rozhodnutí nebolo možné bližšie špecifikovať v akom štádiu sa momentálne nachádza konanie o udelenie azylu a takisto v akom štádiu sa nachádza rokovanie Dublinského strediska o zlúčenie rodiny účastníka konania, nakoľko v písomných správach doručených správnemu orgánu nie je konkrétne uvedené, aké úkony je potrebné ešte vykonať k zlúčeniu rodiny účastníka konania s manželkou, ktorá sa nachádza v G.. K poslednému odseku IV. časti uviedol, že tvrdenie žalobcu je irelevantné, nakoľko v napadnutom rozhodnutí je uvedené, že Dublinské stredisko zaslalo správnemu orgánu správu o rokovaní s rakúskymi orgánmi, pričom odpovede, respektíve výsledok o tom, či bude zlúčená rodina účastníka konania, sa rozhodne do piatich týždňov od 19.10.2016, kedy bola odoslaná žiadosť o zlúčenie rodiny, čiže táto doba uplynutie skôr, ako samotná doba zaistenia účastníka konania. 25. Zo Zápisnice o vyjadrení účastníka konania zo dňa 31.10.2016 (nachádzajúcej sa v administratívnom spise žalovaného), súd z výpovede žalobcu zistil, že tento v zaistení nechcel zostať, nakoľko jeho deti veľmi zle znášajú celú situáciu okolo jeho zaistenia. Rovnako aj on to zle znáša, čo negatívne pôsobí na jeho psychiku. Jeho manželka je v G., je tam chorá a tehotná, pričom chce, aby všetci boli spolu s manželkou a je mu jedno, či budú spolu v G. alebo na Slovensku. V G. má manželku, rodičov, súrodencov, pričom manželka požiadala o azyl na území G.. Potvrdil, že nemá žiadne finančné prostriedky a nemá možnosť si zabezpečiť ubytovanie. Dodal, že podmienky v Ú. U. zle vplývajú na jeho deti, hlavne na staršie deti a bol by rád, keby bol umiestnený v inom režime, ako v zaistení. 26. Právna zástupkyňa žalobcu v závere zápisnice poukazovala na rozhodovaciu prax súdov vo veciach zaistenia rodín s deťmi, ktorá má za to, že deti by nemali byť postihované za imigračný status ich rodičov a aby boli v každom prípade zohľadnené najlepšie záujmy detí. Preto navrhla, aby žalobca spolu s maloletými deťmi bol umiestnený v azylovom zariadení. Poukazovala na právny názor vyslovený súdom v predmetnej veci s tým, aby boli zohľadnené záujmy detí, pričom mala zato, že v prípade presunu do azylového zariadenia nehrozí riziko úteku žalobcu. Žalobca sa nachádza v zaistení s O. maloletými deťmi a mala zato, že v azylovom zariadení sú pre nich vytvorené vhodnejšie podmienky. § 27. Podľa § 2 ods. 4 zákona o pobyte cudzincov, Štátnym príslušníkom tretej krajiny je každý, kto nie je štátnym občanom Slovenskej republiky ani občanom Únie; štátnym príslušníkom tretej krajiny sa rozumie aj osoba bez štátnej príslušnosti. 28. Podľa § 88a ods. 1 písm. e) zákona o pobyte cudzincov, Policajt je oprávnený zaistiť žiadateľa o udelenie azylu, ak na dosiahnutie účelu zaistenia nie je možné využiť iné menej závažné prostriedky e) z dôvodu podľa § 88 ods. 1 písm. c). 29. Podľa § 88 ods. 1 písm. c) zákona o pobyte cudzincov, Policajt je oprávnený zaistiť štátneho príslušníka tretej krajiny c) na účel zabezpečenia prípravy alebo výkonu jeho prevozu podľa osobitného predpisu, 85) ak existuje značné riziko jeho úteku. 30. K poznámke 85) je uvedené - Nariadenie Európskeho parlamentu a Rady (EÚ) č. 604/2013 z 26. júna 2013, ktorým sa stanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov (Ú.v. EÚ L 180, 29.6.2013). 31. Podľa § 88 ods. 2 zákon o pobyte cudzincov, Rizikom úteku štátneho príslušníka tretej krajiny sa rozumie stav, keď na základe dôvodnej obavy alebo priamej hrozby možno predpokladať, že štátny príslušník tretej krajiny ujde alebo sa bude skrývať, najmä ak nemožno jeho totožnosť ihneď zistiť, nemá udelený pobyt podľa tohto zákona alebo ak mu hrozí uloženie zákazu vstupu na viac ako tri roky. 32. Podľa § 88 ods. 4 prvá a druhá veta zákona o pobyte cudzincov, Štátny príslušník tretej krajiny môže byť zaistený na čas nevyhnutne potrebný, najviac na šesť mesiacov. Policajný útvar je oprávnený počas tohto obdobia opakovane predĺžiť zaistenie štátneho príslušníka tretej krajiny, pričom celkový čas zaistenia nesmie presiahnuť šesť mesiacov. 33. Podľa § 89 ods. 1 písm. a) a písm. b) zákona o pobyte cudzincov, Policajný útvar, ktorý koná vo veci administratívneho vyhostenia, môže štátnemu príslušníkovi tretej krajiny namiesto jeho zaistenia uložiť povinnosť a) hlásenia pobytu alebo b) zložiť peňažnú záruku. 34. Podľa § 90 ods. 1 písm. d) zákona o pobyte cudzincov, Policajný útvar je povinný d) skúmať po celý čas zaistenia štátneho príslušníka tretej krajiny, či trvá účel zaistenia. 35. Podľa čl. 2 písm. n) Nariadenia Európskeho parlamentu a Rady (EÚ) č. 604/2013 riziko úteku je existencia dôvodov v konkrétnom prípade, ktoré sa zakladajú na objektívnych kritériách vymedzených právom, pre ktoré sa možno domnievať, že žiadateľ alebo štátny príslušník tretej krajiny alebo osoba bez štátnej príslušnosti, na ktorých sa vzťahuje konanie o odovzdaní, môžu utiecť. 36. Podľa článku 5 ods. 1 písm. f) Dohovoru o ochrane ľudských práv a základných slobôd (ďalej len „Dohovor“), Každý má právo na slobodu a osobnú bezpečnosť. Nikoho nemožno pozbaviť slobody okrem nasledujúcich prípadov, pokiaľ sa tak stane v súlade skonaním ustanoveným zákonom: f) zákonné zatknutie alebo iné pozbavenie slobody osoby, aby sa zabránilo jej nepovolenému vstupu na územie, alebo osoby, proti ktorej prebieha konanie o vyhostenie alebo vydanie. 37. Podľa čl. 3 Dohovoru, Nikoho nemožno mučiť alebo podrobiť neľudskému alebo ponižujúcemu zaobchádzaniu alebo trestu. 38. Podľa čl. 16 ods. 2 Ústavy Slovenskej republiky, Nikoho nemožno mučiť ani podrobiť krutému, neľudskému, či ponižujúcemu zaobchádzaniu alebo trestu. 39. Podľa článku 3 bod 1 Dohovoru o právach dieťaťa, Záujem dieťaťa musí byť prvoradým hľadiskom pri akejkoľvek činnosti týkajúcej sa detí, nech už uskutočňovanej verejnými alebo súkromnými zariadeniami sociálnej starostlivosti, súdmi, správnymi alebo zákonodarnými orgánmi. 40. Podľa článku 22 bod 1 Dohovoru o právach dieťaťa, Štáty, ktoré sú zmluvnou stranou Dohovoru, robia opatrenia potrebné na zabezpečenie toho, aby dieťa žiadajúce o priznanie postavenia utečenca alebo ktoré sa v súlade s platným medzinárodným alebo vnútroštátnym právom a postupom považuje za utečenca, nech už je v sprievode svojich rodičov, iných osôb, alebo bez sprievodu, dostalo potrebnú ochranu a humanitárnu pomoc pri využívaní práv ustanovených týmto Dohovorom a inými dokumentmi v oblasti medzinárodného humanitárneho práva a ľudských práv, ktorého sú uvedené štáty zmluvnými stranami. 41. Podľa bodu 13 úvodných ustanovení Nariadenia Európskeho parlamentu a Rady (EÚ) č. 604/2013 z 26. júna 2013, ktorým sa stanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov (prepracované znenie) (ďalej „Dublinské Nariadenie III“), V súlade s Dohovorom Organizácie Spojených národov o právach dieťaťa z roku 1989 a Chartou základných práv Európskej únie by členské štáty pri uplatňovaní tohto nariadenia mali predovšetkým zvažovať najlepšie záujmy dieťaťa. Pri posudzovaní najlepších záujmov dieťaťa by mali členské štáty náležite zohľadniť najmä blaho a sociálny rozvoj, bezpečnosť a ochranu a názory maloletej osoby s ohľadom na jej vek a vyspelosť, vrátane jej osobnej situácie. Okrem toho by sa z dôvodu mimoriadnej zraniteľnosti maloletých osôb bez sprievodu mali pre ne stanoviť osobitné procesné záruky. 42. Podľa § 1 ods. 1 zák. č. 71/1967 Zb. o správnom konaní tento zákon sa vzťahuje na konanie, v ktorom v oblasti verejnej správy správne orgány rozhodujú o právach, právom chránených záujmoch alebo povinnostiach fyzických osôb a právnických osôb, ak osobitný zákon neustanovuje inak. 43. Podľa § 3 ods. 5 Správneho poriadku rozhodnutia správnych orgánov musí vychádzať zo spoľahlivo zisteného stavu veci. Správne orgány dbajú na to, aby v rozhodovaní o skutkovo zhodných alebo podobných prípadoch nevznikali neodôvodnené rozdiely. 44. Podľa § 16 ods. 1 Správneho poriadku, účastníka konania, ktorý nemôže konať samostatne, zastupuje zákonný zástupca; ak nemá zákonného zástupcu, a ak je potrebné na obhajovanie jeho práv, správny orgán mu ustanovení opatrovníka. 45. Podľa § 32 ods. 1 Správneho poriadku správny orgán je povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Pritom nie je viazaný len návrhmi účastníkov konania. 46. Podľa § 46 Správneho poriadku rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. 47. Podľa § 47 ods. 2 Správneho poriadku výrok obsahuje rozhodnutie vo veci s uvedením ustanovenia právneho predpisu, podľa ktorého sa rozhodlo, prípadne aj rozhodnutie o povinnosti nahradiť trovy konania. Pokiaľ sa v rozhodnutí ukladá účastníkovi konania povinnosť na plnenie, správny orgán určí pre ňu lehotu; lehota nesmie byť kratšia, než ustanovil osobitný zákon. 48. Podľa § 47 ods. 3 Správneho poriadku v odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, ako sa vyrovnal s návrhmi a námietkami konania a s ich vyjadreniami k podkladom rozhodnutia. 49. Pokiaľ sa týka námietok žalobcu voči rozhodnutiu žalovaného súd, právne uzatvára: 50. Predmetom konania bolo preskúmanie napadnutého rozhodnutia žalovaného č. PPZ-HCP-PO7- ZVC-51-030/2016 zo dňa 31.10.2016, ktorým žalovaný podľa § 88a ods. 1 písm. e) zákona o pobyte cudzincov zaistil žalobcu a jeho O. maloleté deti na účel zabezpečenia prípravy alebo výkonu jeho prevozu podľa osobitného predpisu ak existuje značné riziko jeho úteku a stanovil dĺžku doby zaistenia na čas nevyhnutne potrebný, najviac do 17.12.2016 s tým, že ich umiestnil v Ú. L. Z. L. S. P. U.. 51. Pokiaľ sa týka námietky zmätočnosti uvedenej v správnej žalobe spočívajúcej v tom, že správny orgán si neustálil čo je účelom zaistenia žalobcu, nakoľko uviedol, že prehodnocoval aj skutočnosť, či trvá účel zaistenia, t.j. či trvá riziko úteku účastníka konania, súd musí konštatovať, že daná námietka je vzhľadom na správnym orgánom uvedenú formuláciu dôvodná. 52. Žalobca bol zaistený v zmysle ustanovenia § 88a ods. 1 písm. e) zákona o o pobyte cudzincov z dôvodu podľa § 88 ods. 1 písm. c), t.j. na účel zabezpečenia prípravy alebo výkonu jeho prevozu podľa osobitného predpisu, ak existuje značné riziko jeho úteku. V prípade zaistenia v zmysle citovaného právneho ustanovenia existencia značného rizika úteku je zákonnou podmienkou pre zaistenia žiadateľa o udelenie azylu, pričom bez splnenia tejto podmienky nemožno zaistiť štátneho príslušníka tretej krajiny. Osobitným predpisom v zmysle citovaného ustanovenia je Nariadenie Európskeho parlamentu a Rady (EÚ) č. 604/2013 z 26. júna 2013 tzv. Dublinské nariadenie III. V tejto súvislosti súd dopĺňa, že v rozhodnutí žalovaného absentuje označenie osobitného predpisu, z ktorého mal následne vyplynúť aj účel zaistenia účastníka konania. Súd má zato, že nepostačuje len prosté sa odvolanie na osobitný predpis, pokiaľ z neho nie sú vyvodené náležité súvislosti, z ktorých má vyplynúť aj dôvod zaistenia štátneho príslušníka tretej krajiny. 53. Ak správny orgán mal zato, že účelom zaistenia žalobcu je skutočnosť, či trvá riziko jeho úteku, súd vzhľadom nielen na rozhodovaciu činnosť Najvyššieho súdu SR musí uviesť, že žalovaným uvedený dôvod nepredstavuje samostatný účel zaistenia žiadateľa o azyl v zmysle § 88a ZoPC, čo vyvoláva pochybnosti o dostatočnom ustálení si predmetu konania zo strany správneho orgánu (rozsudok NS SR sp. zn. 10Sza/12/2016 z 14.06.2016). Z pohľadu kasačného súdu takáto vada má nepochybne vplyv na zákonnosť napadnutého rozhodnutia a správny súd musel zohľadniť danú námietku ako dôvodnú, keďže v danom prípade sa napadnuté rozhodnutie javí v tejto časti (účel zaistenia) ako nepreskúmateľné, aj keď žalovaný vo výrokovej časti rozhodnutia citoval príslušné zákonné ustanovenie. Zo samotného napadnutého rozhodnutia následne vyznieva, že absentuje tu účel zaistenia žalobcu, a teda jeho zaistenie nemôže byť ani účelné, čo samo osobe predstavuje dôvod na zrušenie napadnutého rozhodnutia s prihliadnutím na rozhodovaciu prax Európskeho súdu pre ľudské práva, v zmysle ktorej každé zaistenie musí spĺňať podmienku účelnosti a efektívnosti. - 54. Ako dôvodnú musí hodnotiť súd aj námietku zaistenia maloletých detí v rozpore s príslušnými medzinárodnými normami, najmä Dohovorom o právach dieťaťa s prihliadnutím na princíp najlepšieho záujmu detí, ktorý musí byť prvoradým hľadiskom pri akýchkoľvek postupoch týkajúcich sa detí. 55. Ohľadne danej námietky súd dopĺňa, že žalovaný v napadnutom rozhodnutí konštatoval, že v Ú. U. sú zriadené priestory pre umiestnené rodiny s deťmi, aby zaistenie nemalo vplyv na duševné zdravie detí, pričom mimovládnou organizáciou je zabezpečované sociálne a psychologické poradenstvo a starostlivosť s dôrazom na starostlivosť o zraniteľné skupiny, vzdelávanie, jazykovú prípravu, ako aj iné iniciatívy, ktoré zodpovedajú postaveniu a vekovej skupine osôb. Organizujú sa rôzne aktivity voľného času všetkých umiestnených štátnych príslušníkov tretích krajín, no najmä detí. Takisto v Ú. U. sú taktiež vyčlenené prostriedky na uplatňovanie práva, na prístup k vzdelávaniu, aj práva na prístup k záujmovým činnostiam, vrátane herných a rekreačných činností, ktoré sú primerané veku dieťaťa, t. j. pre deti sú k dispozícii rôzne výkresy, zošity, omaľovánky, ceruzky, farby, štetce, farebné kriedy, modelovacie hmoty, puzzle, detské knihy, hračky a podobne. 56. Súdu nie je zrejmé z čoho správny orgán pri uvádzaní daných tvrdení vychádzal, z akej správy Ú. opieral svoje tvrdenia, pričom danú správu ani nijako bližšie nešpecifikoval. Takisto v administratívnom spise žalovaného sa žiadna správa, týkajúca sa podmienok v Ú. U. ani nenachádza (najmä podmienok zaistenia rodín s maloletými deťmi). Preto správny orgán nedostatočne zistil skutkový stav na riadne posúdenie veci z hľadísk, na ktoré súd už v predchádzajúcom rozhodnutí, týkajúcom sa zaistenia maloletých detí žalobcu ako aj žalobcu, poukázal (rozsudok Krajského súdu v Košiciach sp. zn. 10Sa/21/2016 z 12.10.2016). 57. Pokiaľ sa týka danej odvolacej námietky súd opätovne poukazuje na ostatnú rozhodovaciu činnosť Najvyššieho súdu Slovenskej republiky prezentovanú v rozsudku sp. zn. 10Sza/12/2016 zo dňa 14.6.2016. 58. V zmysle predmetného rozsudku správny orgán musí s poukazom na najlepší záujem dieťaťa (zakotvený v článku 3 odsek 1 Dohovoru o právach dieťaťa, ktorý zaručuje dieťaťu právo na posúdenie jeho alebo jej najlepších záujmov a ich prvoradé zohľadnenie pri akýchkoľvek krokoch alebo rozhodnutiach, ktoré sa ho týkajú, tak vo verejnej, ako aj v súkromnej sfére), postupovať obozretne pri umiestňovaní detí spolu s rodičom v útvare policajného zaistenia a pri úvahe o ich umiestnení by nemal opomenúť, že najlepší záujem dieťaťa, ktorý je vyjadrením hodnôt, na ktorých je postavený systém ochrany práv dieťaťa nie je možné účinne dosiahnuť bez reflektovania na judikatúru ESĽP, ktorá ohľadne pozbavenia osobnej slobody dieťaťa a ochrany práv a najlepšieho záujmu dieťaťa vo veciach zaistenia maloletých cudzincov najmä tých, ktorí sú v sprievode rodičov, opakovane konštatovala porušenie čl. 3 Dohovoru o právach dieťaťa, ako aj čl. 3 Európskeho dohovoru o ľudských právach. Odvolací súd (Kasačný súd) považoval za dôležité tiež zdôrazniť, že deti by nemali byť postihované za imigračný status svojich rodičov (t.j. za to, že ich rodičia cestujú bez potrebných dokladov, resp. s pozmenenými dokonca falšovanými dokladmi), ani za ich predchádzajúce správanie, ktoré je vyhodnocované ako riziko úteku. Pritom poukazoval na rozhodovaciu prax ESĽP vyjadrenú v rozsudku zo dňa 19.01.2012, vo veci Popov proti Francúzsku sťažnosť č. 39472/07 a 39474/07, rozsudku zo dňa 12.10.2006 vo veci Mubilanzila Mayeka a Kaník Mitunga v. Belgicko (sťažnosť č. 13178/03) a rozsudku zo dňa 19.01.2010 vo veci Muskhadzhiyeva i. v. Belgicko (č. 41442/07). 59. K danej námietke súd ešte dopĺňa, že v napadnutom rozhodnutí žalovaný neprihliadol na rozhodovaciu prax ESĽP v obdobných prípadoch, keď tento súd dospel k záveru, že zaistenie maloletých detí po dobu (aj keď len) 15 dní v prostredí pre dospelých, za prítomnosti polície, bez aktivít, ktoré by ich zamestnávali, v ťažkej situácii rodičov, bolo zjavne neprimerané ich veku a francúzske úrady pochybili, keď nevzali do úvahy nevyhnutne škodlivé následky zaistenia na maloleté deti, čím zaistenie detí za týchto podmienok teda prekročilo hranice závažnosti čl. 3 Dohovoru (prípad Popov proti Francúzsku). 60. Rovnako aj vo veci Muskhadzhiyeva a ďalší proti Belgicku súd konštatoval porušenie čl. 3 Dohovoru pri umiestnení maloletých detí (X mesiacov, X a pol roka, X. rokov a X rokov) do detenčného zariadenia, aj keď zariadenie malo vytvorené špeciálne krídlo pre pobyt rodín s deťmi. Súd uznal, že podmienky pre pobyt detí sa nijako nelíšili od podmienok pre pobyt dospelých. 61. Preto súd sa nestotožňuje s názorom žalovaného, že zaistenie (nielen ich umiestnenie, ako uvádza žalovaný) maloletých detí na základe napadnutého rozhodnutia je v súlade s princípom najlepšieho záujmu detí a teda aj s Dohovorom o právach dieťaťa a tento mal byť podľa názoru súdu v napadnutom rozhodnutí aj zohľadnený. Navyše tieto medzinárodné dokumenty majú v zmysle čl. 7 ods. 5 Ústavy SR prednosť pred zákonom. 62. Správny orgán sa navyše v napadnutom rozhodnutí nevyporiadal s tvrdením právnej zástupkyne žalobcu uvedenej v zápisnici zo dňa 31.10.2016, t.j. pred vydaním napadnutého rozhodnutia, ktorá mala zato, že vzhľadom na zaistenie žalobcu s O. maloletými deťmi by títo mali byť umiestnení v azylovom zariadení, kde sú pre nich vytvorené vhodnejšie podmienky, čím by boli zohľadnené ich najlepšie záujmy. Preto má súd zato, že rozhodnutie žalovaného je z daného pohľadu, t.j. zohľadnenia najlepších záujmov maloletých detí, aj nepreskúmateľné. - 63. S námietkou žalobcu, že žalovaný neskúmal možnosť uloženia alternatívnych opatrení aj keď ustanovenie § 88a ZoPC ich skúmanie priamo ukladá, nakoľko žiadateľa o udelenie azylu je možno zaistiť až po využití iných menej závažných prostriedkov nemožno súhlasiť, nakoľko žalovaný, aj keď nie priamo, s uvedením konkrétnych zákonných ustanovení skúmal možnosť uloženia miernejších alternatív a konštatoval, že účastník konania nemá dostatočné finančné prostriedky na zabezpečenie ubytovania na území SR pre seba a svoje deti a nemá ani príbuzných na území SR, ktorí by mu zabezpečili ubytovanie alebo aby sa o neho, aj jeho deti starali, pričom dané skutočnosti vyplynuli priamo z jeho výsluchu dňa 19.09.2016. - 64. Pokiaľ sa týka námietky nedostatočného odôvodnenia rizika úteku žalobcu, ktoré je zákonným predpokladom pre jeho zaistenie v zmysle ustanovenia § 88a ods. 1 písm. e) zákona o pobyte cudzincov súd uvádza, že v danom prípade musí ísť o existenciu značného rizika úteku. Vzhľadom však na zmätočnosť pri posúdení účelu zaistenia zo strany žalovaného nemožno dané hodnotiť ako posudzovanie zákonného predpokladu, aj keď to žalobca v správnej žalobe namietal (nedostatočné odôvodnenie rizika úteku), ale daná námietka je prepojená s námietkou účelu zaistenia žalobcu, ktorá je bližšie zdôvodnená vyššie. - 65. Rovnako ako dôvodnú hodností súd aj námietku nedostatočného odôvodnenia rozhodnutia v časti stanovenej doby zaistenia. Súd poukazuje na to, že žalobca bol zaistený podľa § 88a ods. 1 písm. e) ZoPC na účel zabezpečenia prípravy alebo výkonu jeho prevozu podľa osobitného predpisu, ktorým je Nariadenie Európskeho parlamentu a Rady (EÚ) č. 604/2013 z 26. júna 2013. Preto mal žalovaný stanovenú dobu zaistenia odôvodniť skutočnosťami, ktoré majú vplyv na zabezpečenie prípravy alebo výkonu jeho prevozu, t.j. úkonmi, ktoré bude potrebné vo veci vykonať, aby bol naplnený účel zaistenia v zmysle daného zákonného ustanovenia. Odôvodnenie doby zaistenia tak, ako to uviedol žalovaný v napadnutom rozhodnutí, nezodpovedá zaisteniu žalobcu v zmysle ustanovenia § 88a ods. 1 písm. e) ZoPC, čím sa jeho rozhodnutie v tejto časti javí ako nepreskúmateľné. - 66. Pokiaľ ide o vytýkané nedostatky odôvodnenia preskúmavaného rozhodnutia zo strany súdu tieto nemôžu byť konvalidované prípadným dodatočným vysvetlením, respektíve doplňujúcim vyjadrením žalovaného a ani súdu neprislúcha spôsobom presahujúcim akceptovateľnú mieru dopĺňať, respektíve absentujúce argumenty odporcu nahrádzať svojimi a vyvodzovať z nich závery, ku ktorým má dospieť žalovaný, ktorého postup a úvahy mali byť obsahom odôvodnenia jeho rozhodnutia, pretože takáto aktivita presahuje rámec preskúmavacej právomoci súdu a zároveň zasahuje do sféry kompetencie správneho orgánu v agende vymedzenej zákonom o pobyte cudzincov (rozsudok Najvyššieho súdu SR sp. zn. 1Sža/5/2015 zo dňa 06.02.2015). 67. Po zvážení všetkých odvolacích námietok a vzhľadom na všetky vyššie uvedené skutočnosti súd v súlade s citovanými zákonnými ustanoveniami podľa § 230 ods. 1 písm. a) Správneho súdneho poriadku a z dôvodov uvedených v § 191 ods. 1 písm. c), d) a e) Správneho súdneho poriadku napadnuté rozhodnutie žalovaného č. PPZ-HCP-PO7-ZVC-51-030/2016 zo dňa 31.10.2016 zrušil a vec mu vrátil na ďalšie konanie, v ktorom bude povinnosťou správneho orgánu odstrániť pochybenia, na ktoré súd podrobne poukázal v odôvodnení svojho rozhodnutia. 68. Zároveň v súlade s § 230 ods. 1 písm. a) Správneho súdneho poriadku súd nariadil žalovanému, aby žalobca X. U. H., nar. XX.XX.XXXX a jeho maloleté deti: 1. T. H., B.. XX.XX.XXXX, X. P. H., B.. XX.XX.XXXX H. X. T. H., B.. XX.XX.XXXX, boli bezodkladne prepustení zo zaistenia. 69. O trovách konania súd rozhodol podľa § 167 Správneho súdneho poriadku tak, že priznal ich náhradu žalobcovi, ktorý bol v konaní úspešný, voči žalovanému. O výške priznaných trov konania bude rozhodnuté samostatným rozhodnutím po právoplatnosti rozhodnutia v tejto veci (§ 175 ods. 2 SSP). Poučenie: Proti rozhodnutiu je prípustná kasačná sťažnosť, ktorá sa podáva na Krajskom súde v Košiciach v lehote siedmich dní od doručenia rozhodnutia krajského súdu. V kasačnej sťažnosti sa uvedú všeobecné náležitostí podania podľa § 57 Správneho súdneho poriadku to znamená, ktorému správnemu súdu je určené, kto ho robí, ktorej veci sa týka, čo sa ním sleduje, podpis a spisová značka konania. Ďalej sa v kasačnej sťažnosti musí uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body") a návrh výroku rozhodnutia (sťažnostný návrh). Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Kasačnú sťažnosť možno podľa § 440 ods. 1 Správneho súdneho poriadku odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v § 440 odsek 1 písm. g) až i) Správneho súdneho poriadku sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. Sťažnostné body možno meniť len do uplynutia lehoty na podanie kasačnej sťažnosti.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7016201228.1 (dáta aktuálne k 13. 11. 2026). Záväzné je znenie zverejnené súdom.




